Det er ikke helt konkrete minimumskrav, og det er rom for tolkning når det gjelder ledelinjer, og derfor tegnes det ofte forskjellige løsninger her. Hovedprinsippet i uu er at alle skal ha like muligheter til å bevege seg rundt i et bygg, derfor leder noen f.eks til en resepsjon hvor det er mulig å spørre/få informasjon eller til en infotavle med kart som gjør at det er mulig å orientere seg videre i bygget. Utdrag fra TEK17 h) Store rom, der sentrale ganglinjer går på tvers av åpne arealer, skal ha definert gangsone eller nødvendig ledelinje. En skal unngå å bruke mønster i gulv som gir villedende retningsinformasjon. Hensikten med kravet er å gjøre det mulig å orientere seg og finne veien i store rom. Arkitektoniske virkemidler for veifinning er normalt et bedre valg enn kunstige ledelinjer. Gangsoner markert med kontrast og annet materiale kan bidra til å lede mot et målpunkt, for eksempel fram til en resepsjon, heis, trapp eller lignende. Soneinndeling skaper tydelige, lesbare og ryddige arealer. Dersom gulvflaten har mønster er det vanskeligere å markere gangsoner eller ledelinjer. Bruk av kunstige ledelinjer kan ikke kompensere for mønster som villeder.